Urvaste pastoraadis on hoiul poolteist tonni «Liivi sibulõunu», mis ootavad ärasöömist.  204 puuga õunaaed oli sel sügisel väga saagirikas. Koguduserahvas võttis koos appi tulnud lastega saagi puudelt. Koguti 14 tonni õunu, kõige enam oli «Antonovkaid». Paar tonni «Sügisjoonikut» müüdi Salvestile, «Kuldrenett» ja «Tartu roosõun» rändasid Soome ja mingi osa õuntest Aakresse. Tehti ka ise mahla ja müüdi seegi maha.  Kogudusel ei ole head  õunakeldrit, seepärast on pastoraadis hoiul poolteist tonni sibulõunu. Õpetaja Üllar Salumetsa sõnul on kahju, kui need head kodumaised õunad jäävadki sinna. «Me müüksime need heal meelel kokkuleppehinnaga maha. Kui aga ostjaid ei leia, tuleb õunad välja vedada ja kitsedele anda. Praegugi näen õunaaias iga päev kitsi ringi noolimas.»  Niisiis, kel õunaisu, võtku ühendust tel 511 8271.    Eesti Kirik